ERKLÆRING 6. Vi har: a) revideret støttekontorets regnskaber, som omfatter årsregnskabet (6) og beretningerne om budgetgennemførelsen (7), for det regnskabsår, der afsluttedes den 31. december 2016, og b) efterprøvet lovligheden og den formelle rigtighed af de transaktioner, der ligger til grund for disse regnskaber, i overensstemmelse med artikel 287 i traktaten om Den Europæiske Unions funktionsmåde (TEUF). Regnskabernes rigtighed Erklæring om regnskabernes rigtighed 7. Det er vores opfattelse, at støttekontorets regnskaber for det regnskabsår, der afsluttedes den 31. december 2016, i alt væsentligt giver et retvisende billede af støttekontorets finansielle stilling pr. 31. december 2016 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Lovligheden og den formelle rigtighed af de transaktioner, der ligger til grund for regnskaberne Indtægter Erklæring om lovligheden og den formelle rigtighed af de indtægter, der ligger til grund for regnskaberne 8. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2016, i alt væsentligt er lovlige og formelt rigtige. Betalinger Grundlag for en erklæring med forbehold 9. Revisionsretten konstaterede væsentlige forhold i forbindelse med to af de fem større udbud i 2016, der førte til betalinger i løbet af året, jf. punkt 9.1 og 9.2. Forholdene vidner om manglende stringens i støttekontorets udbud: 9.1. To af de tre tilbudsgivere, der deltog i et revideret udbud om levering af rejseydelser under en rammekontrakt til en værdi af 4 millioner euro i perioden 2016-2020, blev bedt om at indsende yderligere oplysninger vedrørende de samme udvælgelseskriterier. Ingen af dem indsendte de udbedte oplysninger (CV'er for de personer, der skulle udføre arbejdet hos EASO), men kun den ene blev udelukket fra udbuddet af denne grund. Den anden fik tildelt kontrakten med en aftale om, at de relevante CV'er ville blive indsendt efter kontrakttildelingen. Udbuddet blev således ikke gennemført under overholdelse af princippet om ligebehandling, og kontrakten blev tildelt en tilbudsgiver, der ikke opfyldte samtlige udvælgelseskriterier. Rammekontrakten og de dertil knyttede betalinger i 2016 på 920 561 euro er derfor regelstridige. 9.2. I februar 2016 foretog støttekontoret direkte tildeling af en rammekontrakt vedrørende midlertidige tjenesteydelser, som skulle støtte dets reaktion på migrationskrisen. Rammekontrakten havde en varighed på 12 måneder og en værdi på 3,6 millioner euro. Den blev tildelt en enkelt forhåndsudvalgt økonomisk aktør uden anvendelse af de udbudsprocedurer, der er fastlagt i EU's finansforordning (8). Tildelingen var således ikke i overensstemmelse med de relevante EU-regler, og de dertil knyttede betalinger i 2016 på 592 273 euro er derfor regelstridige. 10. De beløb, som er berørt af de forhold, der er beskrevet i punkt 9.1-9.2, udgør 2,9 % af støttekontorets samlede udgifter i 2016. Erklæring med forbehold om lovligheden og den formelle rigtighed af de betalinger, der ligger til grund for regnskaberne 11. Det er vores opfattelse, at de betalinger, der ligger til grund for støttekontorets regnskaber for det regnskabsår, der afsluttedes den 31. december 2016, i alt væsentligt er lovlige og formelt rigtige, når der ses bort fra virkningerne af de forhold, der er beskrevet i grundlaget for en erklæring med forbehold i punkt 9. Den øverste og den daglige ledelses ansvar 12. Ifølge artikel 310-325 i TEUF og støttekontorets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Støttekontorets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 13. Ved udarbejdelsen af regnskaberne er den daglige ledelse ansvarlig for at vurdere støttekontorets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 14. Den øverste ledelse er ansvarlig for at overvåge enhedens regnskabsaflæggelse. Revisors ansvar for revision af regnskaberne og de underliggende transaktioner 15. Vores mål er at opnå høj grad af sikkerhed for, om støttekontorets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision altid vil føre til opdagelse af væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 16. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for enhedens udarbejdelse og aflæggelse af regnskaber, der giver et retvisende billede, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 17. Med hensyn til indtægterne kontrollerer vi tilskuddet fra Kommissionen og undersøger støttekontorets procedurer for opkrævning af gebyrer og andre indtægter, hvis det er relevant. 18. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Denne undersøgelse omfatter alle kategorier af betalinger i det år, hvor de foretages, undtagen forskud. Forskudsbetalinger undersøges, når modtageren forelægger dokumentation for, at midlerne er blevet anvendt korrekt, og støttekontoret godkender denne dokumentation ved at afregne forskuddet enten samme år eller senere. 19. I forbindelse med udarbejdelsen af denne beretning og revisionserklæring tog vi det revisionsarbejde, der er udført af den uafhængige eksterne revisor i relation til støttekontorets regnskaber, med i betragtning som fastsat i artikel 208, stk. 4, i EU's finansforordning (9).